## Turisme Comunitat Valenciana convida turoperadors nacionals a descobrir el turisme esportiu de la destinació

*** Durant estos dies visiten allotjaments especialitzats en este producte, així com espais i complexos esportius de les tres províncies
* El viatge de familiarització culminarà este divendres amb la celebració d’un taller en el qual participaran prop de 30 empreses de la Comunitat Valenciana**

Un grup de turoperadors nacionals especialitzats en turisme esportiu visiten estos dies la Comunitat Valenciana en un viatge de familiarització organitzat per la Generalitat, a través de Turisme Comunitat Valenciana.

L’objectiu és fer valdre els avantatges competitius de la Comunitat Valenciana com una destinació líder per a la pràctica del turisme esportiu, mostrant les opcions i instal·lacions esportives més destacades de les tres províncies.

Així, del 24 al 27 de setembre, el grup està visitant diverses destinacions com Oliva, la Nucia, Benidorm, Altea, València i Borriol, entre altres, amb la finalitat que coneguen la diversitat de l’oferta turística d’allotjament especialitzada en múltiples modalitats esportives, i les seues possibilitats per a poder oferir-la als seus clients.

En concret, el programa del viatge de familiarització inclou visites a diverses instal·lacions com ara Oliva Nova Beach & Golf Hotel; la Ciutat Esportiva Camilo Cano; l’hotel Melià Villaitana especialitzat en golf, pàdel i tenis, i l’hotel Cap Negret, amb gran experiència en cicloturisme.

A més, visitaran espais esportius dedicats al golf, com ara el Parador El Saler, al Parc Natural de l’Albufera, i el Mediterráneo Golf a Borriol; també els complexos esportius dels clubs de futbol Villareal CF, Levante UD i València CF, a més de L’Alqueria del Basket i el complex Sporcity a València.

El viatge de familiarització culminarà este divendres, 27 de setembre, amb la celebració d’un taller a l’hotel SH Colón de València, en el qual participaran, a més dels operadors nacionals, prop de 30 empreses de la Comunitat Valenciana, adherides a Creaturisme, que tindran l’oportunitat de donar a conéixer i vendre les seues experiències turístiques més atractives.

Fecha: 25/09/2024